
МОТИВИ
за приемане на
НАРЕДБА
ЗА УСЛОВИЯТА И РЕДА ЗА  УПРАЖНЯВАНЕ ПРАВАТА НА СОБСТВЕНОСТ В ТЪРГОВСКИ ДРУЖЕСТВА, УЧАСТИЕТО В ГРАЖДАНСКИ ДРУЖЕСТВА И СКЛЮЧВАНЕТО НА ДОГОВОРИ ЗА СЪВМЕСТНА ДЕЙНОСТ ОТ ОБЩИНА БУРГАС

1.Причини, които налагат приемането:
[bookmark: _GoBack]С решение на Общински съвет гр.Бургас, по т.10 от протокол № 15 от 27.11.2012 г., с продължение от 29.11.2012 г., бе образувана временна комисия, която да изработи проекти за изменение и допълнение на Наредбата за реда за придобиване, управление и разпореждане с общински имоти и вещи и Наредбата за реда, по който община Бургас участва в учредяването и упражнява правото си на собственост в търговските дружества. На първото заседание на комисията бе констатирано, че във връзка някои промени в действащите закони е необходимо да бъдат изменени голяма част от текстовете на наредбите. Прието бе, че по-добрият вариант е наредбите да бъдат изцяло нови, вместо да се правят промени в действащите разпоредби.  
Изработването на проект за изцяло нов вариант на Наредбата за реда, по който община Бургас участва в учредяването и упражнява правото си на собственост в търговските дружества е свързано с обстоятелството, че е необходимо съдържанието й да бъде съобразено с новите изисквания, които поставят разпоредбите на Закона за общинската собственост и Закона за публично-частното партньорство. 
При изготвянето й са съобразени и Търговския закон, Законът за местното самоуправление и местната администрация, Законът за задълженията и договорите, Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения (Загл. изм. - ДВ, бр. 15 от 2001 г.), както и редица други законови и подзаконови нормативни актове. 

2. Целите, които се поставят:
С наредбата, на основание чл.51а, ал.4 от ЗОС, се регулират по нов начин условията и редът за упражняване на правата на собственост на Община Бургас в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност. С наредбата се определят:
1. образуването, преобразуването и прекратяването на еднолични търговски дружества с ограничена отговорност и еднолични акционерни дружества, в които Община Бургас притежава целия капитал;
2. участието на търговски дружества с ограничена отговорност и акционерни дружества, в които Община Бургас притежава повече от 50 на сто от капитала,  в други търговски дружества и в граждански дружества по Закона за задълженията и договорите; 
3. участието на Община Бургас в други търговски дружества;
4. възлагането на управлението и контрола и съдържанието на договорите, съставът и компетенциите на органите за управление и контрол, редът за определяне на представителите на общината в органите за управление и контрол, техните права и задължения, възнаграждението и отговорността при неизпълнение на задълженията ;
5. правилата за сключване на договори за наем и разпореждане с дълготрайни активи и за задължително застраховане на имуществото на дружествата по чл.1; 
6. участие на общината в граждански дружества по ЗЗД;
7. сключването от Община Бургас и търговските дружества с повече от 50 на сто общинско участие в капитала на договори за съвместна дейност; 
8. създаването и поддържането на публичен регистър за търговските дружества с общинско участие в капитала, за общинските предприятия, за гражданските дружества и договорите за съвместна дейност, в които участва общината.  
С наредбата е регламентиран реда за провеждане на конкурс за избор на управителните тела на търговските дружества с общинско участие в капитала. 
Целта на новата наредба е да преодолее недостатъците, констатирани в практиката по прилагане на старата наредба, като на управителите(съвета на директорите) се предоставя по-голяма оперативна самостоятелност, а едновременно с това се засилва контрола от страна на общинския съвет по отношение на дейността на избраните от него лица. 
Работната група, подготвяща проекта на наредба се обедини около становището, че редът за провеждане на търговете и конкурсите за разпореждане и управление на имотите, собственост на търговски дружества следва да бъде уеднаквен с този за имотите, собственост на община Бургас, поради което ще бъде регламентиран с Наредбата за реда за придобиване, управление и разпореждане с общински имоти и вещи.
В досега действащата наредба липсваше специален ред, по който общински дружества да сключват договори помежду си, поради което, следваше да се прилагат общите правила за провеждане на конкурс. С новата наредба е дадена възможност търговските дружества с над 50 на сто общинско участие в капитала без провеждане на търг и конкурс да влизат в наемни правоотношения помежду си и с община Бургас за собствените си имоти или части от тях, освен когато имотите попадат в изключенията, предвидени в чл.51б от Закона за общинската собственост.
С наредбата са регламентирани реда и условията за участие на общината в граждански дружества. Това става единствено по реда, регламентиран в чл.33-39 от ЗПЧП.
С наредбата се въвеждат норми, които предвиждат създаването и поддържането на информация в публични регистри, в електронен вариант, съдържащи данни за участието на Община Бургас в еднолични търговски дружества с ограничена отговорност и еднолични акционерни дружества, в които община Бургас, притежава целия капитал, както и всички други търговски дружества, в които Община Бургас и нейни дружества и предприятия притежават част или целия капитал, за юридическите лица с нестопанска цел и за гражданските дружества, в които участва общината и за общинските предприятия. По този начин всеки един гражданин ще има достъп до информация за управлението на част от общинската собственост.
3.Финансови и други средства, необходими за прилагането на новата уредба:
За прилагането на новата наредбата не са необходими допълнителни финансови средства.
4. Очаквани резултати от прилагането:
Привеждане в съответствие с разпоредбите на действащото законодателство. Повишаване на отговорността на ръководните органи на търговските дружества. Преодоляване недостатъците, констатирани в практиката по прилагане на старата наредба. 
5. Анализ за съответствието с правото на Европейския съюз
Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлаганата наредба.
Необходимостта от приемане на нова наредба е следствие от промяна в българското законодателство с оглед синхронизация с това на Европейския съюз.
Предлагания проект за нова Наредба за реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя. Предлаганите промени в Наредбата не противоречат на норми от по-висока йерархия и на европейското законодателство.




